google/wiki40b huggingface dataset:
Herbert Grabbi

Haridus ja teenistuskäik

Lõpetas 1914. aastal Tallinna Poeglaste Kaubanduskooli ja 1916. aastal Peterhofi lipnikekooli. Osales Esimeses maailmasõjas. Tegi rooduülemana kaasa Vabadussõja 4. jalaväepolguga Viru rindel. 
1926. aastal lõpetas Tallinnas Tondi sõjaväelinnakus asunud Eesti Kõrgema Sõjakooli ja 1928. aastal Prantsuse Kõrgema Sõjakooli Pariisis. Teenis seejärel Tallinnas Kaitseväe Ühendatud Õppeasutustes taktika ja sõjaajaloo õppejõuna ning pataljoni- ja kompaniiülemate kursuste ülemana.   
Oli augustist 1933 kuni aprillini 1934 Tallinnas Tondi sõjaväelinnakus asunud Sõjakooli ülema kohusetäitja ning aastatel 1934–1940 Eesti riigipea (Riigivanema, Riigihoidja ja Vabariigi Presidendi) Konstantin Pätsi vanem käsundusohvitser, kellena saatis või esindas riigipead avalikel üritustel ja oli seetõttu üks tuntumaid Eesti ohvitsere. 
Herbert Grabbi arreteeriti NKVD poolt 14. juunil 1941 Värska sõjaväelaagris. Mõisteti surma Taimõri ringkonna kohtus ja lasti 20. juulil 1942 Norillagis maha.

Isiklikku

Ta oli abielus Ella Grabbiga, neil sündis kaks poega – Hellar Grabbi ja Rein Grabbi.

Iseloomustus

Eesti Vabariigi presidendi kantselei ülem (aastatel 1938–1940) Elmar Tambek on teda oma mälestuste raamatus iseloomustanud järgnevalt:
 
„Kol. Grabbi oli kindralstaabi ohvitser. Ta oli olnud kõrgemas sõjakoolis Prantsusmaal. Valdas vene, saksa ja prantsuse keelt. Ta oli tahtnud õppida sisearhitektiks, mispärast tundis seda ala kaunis hästi. Tal oli hästi arenenud ilumeelt ja silma kunstide jaoks. Seetõttu ta sobis oivaliselt presidendi juurde, kelle üheks harrastuseks oli ehitamine ja sisustamine. Grabbi oli vaikne ja tagasihoidlik, isegi kinnine. Targa ja taktikindla ohvitserina suutis ta püsida riigipea juures kaugelt kauemini kui ükski teine vanem käsundusohvitser Eestis.“
 –  (Elmar Tambek, Tõus ja mõõn, I, 1964, lk. 200.)
 
USA sõjaväeluure (G-2) raport kolonelleitnant Grabbi kohta aastast 1938, mille on koostanud ja Washingtoni saatnud tolleaegne ameerika sõjaväeatašee Balti riikides major Gustav  B. Guenther:
 
„Kolonel Grabbi on agressiivsem ja jõulisem kui keskmine Eesti ohvitser. Kuigi allakirjutanu ei ole näinud teda välitegevuses, jätab ta üldmulje, et ta võib juhtida ja käsutada väeüksusi efektiivselt. Ta kõneleb prantsuse, saksa, vene, poola ja eesti keelt.“
 –  (Hellar Grabbi, Kolonel Herbert Grabbi elulugu // Herbert Grabbi, Maailmasõda,  Tallinn/ New York: Grabbi, 1996, lk 26.)
Leegajus

Leegajus oli aastatel 1971–1995 tegutsenud eesti rahvamuusikaansambel.
Ansambel viljeles ehedat rahvalaulu ja rahvapillimuusikat. Esitati ka leedu, läti, vene, liivi, vadja, isuri, karjala, vepsa, soome muusikat. Eheda rahvamuusika saavutamiseks tegid nad eeltööd muuseumifondides.
Enamiku tegutsemisaja jooksul (1972–1992) oli neil umbes 20 liiget.
Ansambli kunstilised juhid on olnud Igor Tõnurist, Kristin Kuutma.
Lauktihane

Levila ja välimus

Lauktihane on Filipiinide endeem, ta on levinud Luzonil ja Mindanaol. Pikkus 13 cm. Liigil on eristatud kolme alamliiki, mille isaslindudel on pruunikasmust sinise läikega sulestik ja valge laup. Mindanao alamliigi P. s. nehrkorni isaslinnu tiival on valge laik. Emaslinnud ja noorlinnud on tuhmimad.

Elupaik ja pesitsemine

Lauktihane asustab tasandike ja mägede metsi, metsaservi ja džunglit kuni umbes 1150 m kõrguseni. Pesa teeb puuõõnsusse.

Kaitse

Lauktihane on vähe uuritud ja üsna haruldane, teda ohustab sobivate elupaikade kiire ja ulatuslik vähenemine.
Orenburg

Ajalugu

Orenburg on asutatud 1743. aastal, kui Orenburgi piirikindlus viidi üle linna praegusse asukohta. Algselt asus kindlus kohas Ori jõgi suubub Uuralisse, umbes seal, kus asub tänapäeval Orsk. Asukoha muutusega jäeti nimi alles. 
Enamik Orenburgi ümbritsevate territooriumite elanikke olid rändrahvad, ent Orenburgi linna elanikkond oli põhiliselt venekeelne.

Kliima

Valitseb parasvöötme mandriline kliima kuuma ja kuiva suve ning parajalt külma ja lumevaese talvega. Kõige soojem kuu on juuli, mil keskmine õhutemperatuur on +22,1 °C. Kõige külmem kuu on jaanuar keskmise õhutemperatuuriga −13 °C. Õhutemperatuuri absoluutne maksimum oli 1998. aasta juulis +43,2 °C, absoluutne miinimum oli 1969. aasta jaanuaris −43,2 °C.
Sademetehulk on keskmiselt 356 mm (184–742 mm) aastas.

Elanikkond

2010. aasta rahvaloenduse andmetel oli Orenburgi elanikkonnast venelasi 83,45%, tatarlasi 7,78%, kasahhe 2,03%, ukrainlasi 1,97%, baškiire 1,10%, armeenlasi 0,63%, mordvalasi 0,52% ja teistest rahvustest inimesi 2,52%.

Majandus

Juhtivad tööstusharud on gaasitööstus, masinaehitus ja metallurgia.

Haldusjaotus

Haldusüksusena on linn munitsipaalmoodustis Orenburgi linn, mis jaguneb kaheks ringkonnaks: Põhjaringkond ja Lõunaringkond. Mõlemad ringkonnad jagunevad kaheks rajooniks. Linna haldusalas on 7 alevit ja 3 küla.
Süngehel

Süngehel on Tallinnas tegutsev black / death metal'i ansambel.
Ansambel asutati veebruaris 2012.
Krasnojarski krai lipp

Krasnojarski krai lipp on Venemaa haldusüksuse Krasnojarski krai lipp.
Lipp võeti kasutusele 27. märtsil 2000.

Lipu kirjeldus

Krasnojarski krai lipuks on ristkülikukujuline punane kangas, mille keskel on Krasnojarski krai vapp. Vapi kõrguseks on 2/5 lipu kõrgusest.
Lipu laiuse ja pikkuse suhe on 2:3.
Epifanius

Epifanius (vene keeles Епифаний) on kreeka päritolu mehenimi.
Viktor Hrjapa

Viktor Hrjapa (Виктор Владимирович Хряпа; sündinud 3. augustil 1982 Kiievis) on Venemaa korvpallur.
Ta mängib Moskva CSKAs.
2007 tuli ta koos Venemaa koondisega Euroopa meistriks.
Viktor Hrjapa on 206 cm pikk.
Satelliitraadio

Satelliitraadio on raadioprogrammide edastamine ühe või enama sidesatelliidi vahendusel ja vastuvõtmine selleks kohandatud seadmetega.
Signaalide edastamiseks kasutatakse geostatsionaarsel või geosünkroonsel orbiidil olevaid tehiskaaslasi.

Kasutamise põhjused

Sidesatelliitide kaudu transleeritud analoog- või digitaalne raadiosignaal hõlmab märksa suurema maa-ala kui maapealsete raadiojaamade signaal.
Mitmed FM-jaamad kasutavad Euroopas lisaks signaali maapealsele transleerimisele täiendavalt edastamist krüpteerimata signaalina satelliidi kaudu. Peale vabaleviraadioprogrammide on arvukalt abonomendipõhised digitaalpakette raadioprogrammidega, mis ei edasta saateid maapealselt; märkimisväärselt palju on neid USA-s.

Raadioprogrammide edastamine Euroopas ja Ameerikas

Euroopas kasutavad paljud FM-raadio saadete edastajad mitmest kohalikust FM-transponderist koosnevat võrgustikku, et levindada ühtainust programmi suurele, tavaliselt kogu riiki hõlmavale maa-alale. Paljud neist jaamadest edastavad täiendavalt ka satelliidisignaali, mida saab võtta vastu paljudes mandri piirkondades. USA maapealsed raadiojaamad on seevastu alati kohalikud ning igal jaamal on oma ainulaadne programm. 
Suhteliselt suure rahvastiku tihedusega piirkondades on hõlpsam ja odavam jõuda elanikkonna suurema osani maapealsete saatjate vahendusel. Nõnda on Suurbritannias ja mõnes muus riigis raadioteenuste areng käesoleval ajal keskendunud satelliitraadio arendamise asemel pigem digitaalheli (DAB) Raadio edastamisele.

Alternatiivid

Satelliitraadio konkureerib selliste globaalse leviga maapealsete digitaalraadiostandarditega nagu näiteks Digital Radio Mondiale.
Brunhesi-Matsuyama pööre

Brunhesi–Matuyama pööre on protsess, mille käigus Maa magnetvälja poolused viimati vahetusid.
Brunhesi–Matuyama pööre on oma nime saanud kahe teadlase – Bernard Brunhes'i ja Motonori Matsuyama järgi. Protsess leidis aset ligikaudu 780 000 aastat tagasi. Magnetvälja pooluste vahetus võis toimuda mitme tuhande aasta jooksul või ka kiiremini, arvamusi on mitmeid.
Magnetpooluste vahetumise ajalise pikkuse kohta on erinevatest piirkondadest saadud eri hinnanguid, mis jäävad vahemikku 1200-st kuni 10 000 aastani.
Maa magnetvälja pöörete teadmine aitab hinnata ookeanipõhja kivimikihtide vanust, sest osad basaltkivimid säilitavad tardumisel välise magnetvälja suuna.
Edru Kaanjärv

Muistendid

Legendi järgi tekitanud järve taevast kukkunud pomm ja see olevat nii sügav, et kõik Edru küla köied otsakuti seotuna tema põhja ei ulatu. Teise legendi järgi tekitanud järve Kalevipoja käest mahakukkunud kivi.
Huulkaru

Huulkaru ehk (Melursus ursinus) on Hindustani poolsaarel elav karulaste sugukonda kuuluv liik.
Huulkarud võivad kasvada kuni 1,8 meetrit pikkuseks. Neil on paksud sassis kasukad, pikad sirpjad küünised, suured kõrvad ja nn 'ripakil' mokk, mis võimaldab neil urgudest termiite kätte saada.
Huulkarud toituvad peamiselt termiitidest, mesilaste kolooniatest ja puuviljadest. Nad võivad toituda ka väikestest kiskjatest, kes nende territooriumit ründavad.
Emased huulkarud kannavad oma poegi ehk on tiined kevadel ja varasuvel ning poegivad talvel.
Huulkarud on ohustatud liik.
Alfred Shrubb

Jooksukarjääri algus

Kahekümneaastasena töötas ta müürsepana Christ's Hospital Schooli ehitusel oma koduküla lähedal Stammerhamis. Juunis 1899 möödus kord kella viie paiku kuuvalgel õhtul ehitusest kohalik jooksutšempion F. J. Spence, kes ruttas üle vaatama tulekahjupaika Southwateri linnas, ning kutsus Alfredi kaasa. Alfred ütles, et ta ei oska joosta, kuid jooksis siiski kaasa ning jõudis kohale enne tuletõrjujaid, läbides 20 minutiga kolm miili. Spence'ile avaldas Alfredi jooks muljet ning tema pealekäimisel astus Shrubb jooksuklubisse Horsham Blue Star Harriers Running Club.
Alfred osales mitmel harrastajate võistlusel ning selgus, et ta on hea pikamaajooksja. Kuigi ta jooksis nii staadionil kui ka murdmaal, eelistas ta murdmaajooksu, mida ta on nimetanud kõige meeldivamaks ja tervislikumaks kergejõustikualaks. Mööda etteantud rada jooksmine ahistas teda. Murdmaajooksust oli tal esimene kogemus teismeliseeast, mil ta jooksis rebasejahipidajate järel.

Jooksustiil

Alfred Shrubb jooksis ebaühtlaste hoogudega. Tema jooksu on võrreldud linnu kulgemisega üle maastiku.
Teda ei nähtud kunagi hingeldamas.

Elu pärast harrastusjooksjakarjääri

Aastal 1905 sai Shrubb Amateur Athletic Associationilt eluaegse keelu amatööride võistlustel osaleda, sest ta oli oma võitude eest raha vastu võtnud või oli esitanud võltsitud kuluaruande. 
Aastast 1906 oli ta elukutseline jooksja. 
Hiljem hakkas treeneriks, tegutsedes Harvardi ja Oxfordi Ülikooli juures. Kuigi ta oli jooksjana konsulteerinud maailma parimate treeneritega, treenis ta end põhiliselt ise, tuginedes tervele mõistusele. Ta avaldas 1908. aasta paiku jooksutreeningu kohta kaks raamatut. 
Aastal 1928 asus ta elama Kanadasse.

Saavutused

Oma hiilgeaegadel oli Shrubb peaaegu võitmatu kõikidel jooksudistantsidel alates 2000 jardist kuni 15 miilini. Ta võistles rohkem kui 1000 korral. Kaotusi oli tal väga vähe ja needki 1000 m jooksus ja maratonijooksus, mis talle hästi ei sobinud. 
Mitmed Shrubbi rekordid jäid püsima aastakümneteks. Näiteks tema 3 miili jooksu maailmarekordi (1903) purustas alles Lauri Lehtinen kolmkümmend aastat hiljem. Mõni tema Suurbritannia rekord püsis 1950ndateni.

Maailmarekordid

5. novembril 1904 jooksis ta Glasgow's Ibrox Parkis tunnijooksu maailmarekordilise tulemusega 11 miili 1137 jardi, mis ületati alles 1951. Selle jooksuga püstitas ta ka amatööride maailmarekordid 6 miili jooksus, 7 miili jooksus ning amatööride ja elukutseliste maailmarekordid 8 miili jooksus, 9 miili jooksus, 10 miili jooksus ja 11 miili jooksus.

Hinnang

Alfred Shrubbi on nimetatud tema ajaks nähtutest suurimaks jooksjaks ja esimeseks rahvusvaheliseks kergejõustikutäheks. 
Arthur Conan Doyle'i raamatus "Kadunud raamat" kasutab autor Shrubbi nime üldnimena: "a perfect Shubb". 
Shrubbi hüüdnimi oli Little Wonder ehk 'Väike ime'. See jäi talle külge esimese suurema võidujooksu ajast (1900).

Isiklikku

Jooksjakarjääri alguses oli Shrubbi kasv 168 cm ning ta kaalus alla 57 kg.
Kaltinėnai

Ajalugu

Kaltinėnaid mainiti esimest korda aastal 1365. Alevi ümbruses paikneb kaks žemaitide linnamäge, nii on seda paika ristisõdade kroonikais korduvalt mainitud.
Kaltinėnaisse ehitati kirik aastal 1416, see oli üks esimesi kirikuid Žemaitijas. Aastal 1511 mainitakse sealset mõisa. Asulast sai alev aastal 1524.
Aastal 1777 sai Kaltinėnaist kohaliku kihelkonna keskus. XIX sajandil ehitati sinna sünagoog. Tsaari ajal oli alevi venekeelne nimi Колтыняны. Peale Teist maailmasõda tegutsesid alevi ümber Leedu metsavennad.
Aastal 1983 põles Kaltinėnai kirik maha. Aastal 1990 püstitas Juozas Rupšys kohaliku vaimuliku Petras Linkevičiuse ettevõtmisel alevisse 20 meetri kõrguse risti. praegune kirik valmis aastal 1993.
Vanaküla Sanksaare ristimets

Vanaküla Sanksaare ristimets on ristimets Võrumaal Põlva kihelkonna Vanakülas.
Merike Martinson

Merike Martinson (neiuna Merike Kõuhkna; sündinud 9. oktoobril 1940 Viljandis) on eesti arst ja poliitik, Eesti Keskerakonna liige. Alates novembrist 2005 on ta Tallinna abilinnapea. 
Ta on lõpetanud Tartu Riikliku Ülikooli arstiteaduskonna ning töötanud mitmes haiglas lastearsti ja anestesioloogina. 
Merike Martinson on olnud Tallinna Lastehaigla pikaaegne peaarst (1991–2001) ja enne abilinnapeaks hakkamist ka Tallinna Lastehaigla juhatuse esimees (2001–2005). Ka abilinnapeana ei ole Merike Martinson Tallinna Lastehaigla tööst kõrvale jäänud, olles nüüd sihtasutuse nõukogu esimees. 
Lisaks Tallinna Lastehaigla nõukogu esimehe kohale, kuulub Merike Martinson ka Ida-Tallinna Keskhaigla ja Lääne-Tallinna Keskhaigla nõukogudesse.

Tunnustused

2000. aastal pälvis ta Eesti Punase Risti III klassi teenetemärgi.
Eesti Ettevõtlike Naiste Assotsiatsioon valis Merike Martinsoni Tallinna Lastehaigla jõulise edasiviimise ja arendamise eest aasta naiseks 2002.
Merike Martinson sai 2006. aastal Tallinna teenetemärgi kui tunnustatud lastearst ja Tallinna Lastehaigla kauaaegne juht
Ühendus Alkoholivaba Eesti juhatus valis Merike Martinson 2007. aasta aateinimeseks, tunnustades teda alkoholipoliitika, karskusidee edendamise ja Tallinna esimese alkoholivaba noortekohviku avamisele kaasaaitamise eest.
2015. aastal anti talle Tallinna vapimärk.
Dooria order

Kirjeldus

Dooria order on üldilmelt raskepärane, jõuline ja lihtne. Sambad on suhteliselt madalad ja jässakad, mistõttu ehitis mõjub massiivsena ja kindlana.

Sammas

Sammas toetub ehitise sokli ülemisele astmele ehk stülobaadile ja sellel puudub baas. Samba tüves on kergelt ülalpool aheneva kujuga, selle allosas esineb kerge paisutus (entaas). Tüvest katavad 16–20 kergelt nõgusat kannelüüri, mis ühinedes moodustavad vertikaalseid servjooni.

Kapiteel

Dooria kapiteeli moodustavad ainult kaks kividetaili, millest üks on ümara profiiliga ülespoole laieneva padjandi kujuline ehhiin ja teine ruudukujuline sirgete täisnurksete servadega abakus. Ehhiin toetub ahenevale võrudevööle (anuli), mille all asetsevat sambakaela (hypotrachelion) tähistavad kolm süvendjoont (scamillus).

Talastik

Friis koosneb kahesugustest vaheldumisi paigutatud plaatidest, millest ühtedel on vertikaalvaokesed ja teisi katab reljeef.
Ohtliku elu aasta

Sisu

Filmi tegevus toimub 1965. aastal Indoneesias. Noor Austraalia ajakirjanik Guy Hamilton suunatakse tööle Jakartasse. Ta tutvub oma kolleegidega Suurbritanniast, Ameerika Ühendriikidest ja Uus-Meremaalt. Esialgu on tal raske oma töösse sisse elada, kuna tema eelkäija ei viinud teda asjadega kurssi. Kuid tänu oma uuele tuttavale Billy Kwanile õnnestub Hamiltonil teha mitu head intervjuud ja reportaaži. Ta tutvub Briti saatkonna töötaja Jill Bryantiga, kellega tal tekib vähehaaval suhe. Samal ajal muutub poliitiline olukord Indoneesias üha pingelisemaks.
Johannes III (Saare-Lääne piiskop)

Päritolu

Vasallisuguvõsast pärit Orgas sündis kõige varem 1420. aasta paiku Riia peapiiskopkonna alal, tema nõnda varases sünniajas on aga kaheldud ja arvatud, et ta võis sündida ka 10–15 aastat hiljem. Tema isa oli Jürgen Orgas ja tal oli vend Georg ning õde Katharina, viimane oli abielus Tile von Herzenradega.

Haridustee

Orgas immatrikuleeriti 14. juunil 1451 koos vend Georgiga Rostocki ülikooli. Tema ja ta vend said ajavahemikus oktoobrist 1452 aprillini 1453 baccalaureus artium'i kraadi. 1460–1461 õppis ta Bologna ülikoolis, 1461 sai temast seal Saksa natsiooni (Saksa aladelt pärinevate üliõpilaste) prokuraator. 21. veebruaril 1463 sai ta Bologna ülikoolis litsentsiaadi, seejärel kanoonilise õiguse doktorikraadi.

Vaimulik Vana-Liivimaal

Alates 1464. aastast oli ta Riia peapiiskopkonna ofitsiaal (kõrgametnik), selles ametis võis ta olla kuni 1477. aastani. 1473. aastal on teda esimest korda mainitud Saare-Lääne piiskopkonna toomkapiitli dekaanina. Augustis 1482 määrati ta Riia peapiiskopkonna vikaariks (asevalitsejaks), samas ametis oli ta ka veel järgmisel aastal. 1485., 1486. ja 1489. aastal on teda nimetatud Tartu toomhärraks ja 1489. aastal Saare-Lääne piiskopkonna ofitsiaaliks.

Saare-Lääne piiskop

Ajavahemikus 14.–21. novembrini 1491 valis Saare-Lääne toomkapiitel Orgase piiskopiks. Seejärel siirdus ta Rooma, et endale paavsti kinnitus hankida, samuti saavutas ta Riia linna interdikti alt vabastamise. 26. märtsil 1492 kinnitas Innocentius VIII ta ametisse ja ta ordineeriti piiskopiks 1. aprillil 1492. 
1513. aastal sai Johannes Orgase koadjuutoriks Johannes Kievel, sel puhul märgiti, et Orgas on üle 80 aasta vana. Johannes Orgas suri 19. märtsil 1515 kella 8 paiku õhtul Haapsalus ja maeti 23. märtsil Haapsalu piiskopilinnuses asuvasse Maarja kabelisse. Tema surma järel koostas vana ja uut piiskoppi ülistava kirjutise toonane Saare-Lääne piiskopkonna kantsler Johann Lohmüller, kes väitis, et Orgas oli surres 95-aastane.

Varia

Umbes 1500. aastal sai Tallinna raad Saare-Lääne piiskopilt Johannes Orgeselt loa Kõpu tuletorni ehitamiseks ja 1504. aastal hakati seda ehitama. Johannes Orgese piiskopiks oleku ajal, arvatavasti 1500. aastatel, ehitati ka Käina kirik.
Johann Gustav Stockenberg

Elukäik

Stockenberg tuli Tallinna Kopenhaagenist ca 1683. aastal.

Isiklikku

Tema poja-pojapoeg Gustav Emmanuel Stockenberg oli Eesti vaimulik.
Keskmine tihedus

Keskmine tihedus on keha tihedus, mis iseloomustab mitteühtlase tiheduse jaotusega kehi. See arvutatakse keha massi jagamisel keha ruumalaga.
Nt kuigi laeva mõne osa tihedus on vee omast suurem, siis laeva väiksema keskmise tiheduse tõttu vee suhtes, see ujub.
Megrelikeelne Vikipeedia

Megrelikeelne Vikipeedia (megreli keeles მარგალური ვიკიპედია) on Vikipeedia megrelikeelne versioon.
Megrelikeelsele Vikipeediale pandi alus 2011. aastal.
Seal on 13108 artiklit, millega see on artiklite arvult 131. keeleversioon.
Liigend

Liigend ehk šarniir (pr sõnast charnière, mis ld sõnast cardo 'uksehing') on liikuv liide, mis võimaldab detailide pöörlemist ainult ümber ühise telje või punkti.
Rio Grande (Põhja-Ameerika)

Rio Grande (hispaania keeles Río Bravo del Norte) on jõgi Põhja-Ameerikas. Algab Kaljumägedest. Ülemjooksul voolab itta, seejärel Kaljumägede ahelike vahelises laias orus lõunasse. Keskjooksul suundub kakku. Suubub Mehhiko lahte.
Pikkus 3034 km.
Kanepi kirikuaed

Kanepi kirikuaed on kirikuaed Kanepi kihelkonnas Võrumaal, tänapäevase haldusjaotuse järgi Kanepi alevikus Kanepi vallas Põlva maakonnas.
Kirikuaed on olnud kasutusel kalmistuna arvatavasti alates 1674. aastast, kui rajati Kanepi esimene puukirik, mis tõenäoliselt asus praegusest kirikust pisut ida pool. 1737. aastal ehitati uus puukirik praeguse kivikiriku kohale ehk siis vanast kirikust pisut lääne pool. Matmine kirikuaeda lõpetati üldiselt millalgi pärast 1772. aastat ning edaspidi maeti kihelkonna surnud vanale kalmistule, pärast 1847. aastat ka uuele kalmistule. Kaevetöödel kas 2002 või 2004. aastal satuti praegusest kirikust idas vundamendile, mis võib olla vana kiriku või kirikuaia osa.
Kirikuaias üldiselt pole hauatähiseid. Arvatavasti muutus aia välisilme uue kiriku ehitamise käigus 1804-1810 ning pärast põlengut kiriku taastamise käigus 1831-1938. Ka aia uus piirdemüür ehitati 1838. aastal. Kirikuaeda maeti seega umbes 100 aasta jooksul, kuid maetud inimeste üldarv ei ole teada. Praegu (jaanuaris 2015) on see üldiselt hooldatud.

Mälestis

Kanepi kirikuaed on 1999. aastast riiklik ehitismälestis. Selle alal asub mälestisena veel kirikuaia piirdemüür, kirik, II maailmasõja matmispaik ja Vabadussõja mälestussammas.
Fütokeemia

Fütokeemia ehk taimekeemia ehk taimebiokeemia on teadusharu, mis tegeleb taimede keemilise uurimisega.
Akiva Goldsman

Akiva Goldsman (sündinud 7. juulil 1962) on Oscariga pärjatud USA stsenarist ja filmiprodutsent.
Ta on kirjutanud stsenaariumid mitmetele Hollywoodi suurfilmidele, nende hulgas "Batman Forever" (1995), "Batman & Robin" (1997), "Lost in Space" (1998), "Practical Magic" (1998), "Piinatud geenius" (2001), "Mina, Robot" (2004) "Tuhkatriinumees"(2005) ja "Da Vinci kood" (2006).
Árpádi dünastia

Árpádi dünastia (ungari keeles Árpádok, slovaki keeles Arpádovci, horvaadi keeles Arpadovići) oli dünastia, mis valitses Ungari kuningriiki 9. sajandi lõpust kuni aastani 1301 (vahepeal olid katkestused, näiteks 1038-1046).
Ookeanipõhja puurimisprogramm

Ookeanipõhja puurimisprogrammid on rahvusvahelised teadusprogrammid, mille eesmärgiks on ookeanide ja merede põhjast informatsiooni kogumine Maa geoloogilise ajaloo, geoloogiliste protsesside, kliima muutumise ning muu nendega seotu kohta. 
Informatsiooniallikaks on vastavatel laevadel kogutavad puursüdamikud ookeani- ja merepõhjast. Siiani on läbi viidud kolm üksteisele järgnenud puurimisprogrammi, millest viimane kestab praegugi: DSDP (Deep Sea Drilling Project), ODP (Ocean Drilling Program) ja IODP (Integrated Ocean Drilling Program). Nende programmide multidistsiplinaarne uurimistegevus ja tehnoloogiline areng on edukaks näiteks pikaajalisest rahvusvahelisest koostööst. Saadud tulemused on olnud murrangulise tähtsusega arusaamade kujundamisel Maa ajaloo ja globaalsete protsesside kohta.
Muuseumlaev

Muuseumlaev on muuseumis või muus külastamiseks sobivas asukohas alaliselt eksponeeritav laev.

Kirjeldus

Muuseumlaev on eksponaat, mille eesmärk on anda külastajatele vahetu ülevaade laeva ehitusest ja sageli ka juurde kuuluvast ajaloost.
Muuseumlaev on merepärandi osa. Maailmas on mitusada muuseumlaeva.
Kuuni järv

Kirjeldus

Kuuni järve pindala on 17,2 ha, suurim sügavus 6 m ja keskmine sügavus 3,6 m, asudes 92,6 m kõrgusel merepinnast. Järves asub üks saar pindalaga 0,06 ha. Järve veevahetus on 2 korda aastas. Järv kuulub Lääne-Eesti vesikonda ja Pärnu alamvesikonda.
Limnoloogilise tüübi järgi on Kuuni järv hüpertroofne ehk ülirohketoiteline järv.
Kuuni järv asub põhja-lõuna suunal. Järve põhjatippu suubub Kirjusilla oja, mis saab alguse Pärsti järvest, lõunapoolsest otsast voolab välja Valuoja.
Kaladest leidub järves särge, latikat , roosärge, ahvenat ja haugi.
Järv on avalikult kasutatav veekogu.
Henning Larsen

Henning Larsen (20. august 1925 – 22. juuni 2013) oli taani arhitekt.
Aastal 1959 asutas ta arhitektuuribüroo Henning Larsen Architects. Enne seda oli ta töötanud nii Arne Jacobseni kui ka Jørn Utzoni büroos.
Henning Larsen on projekteerinud muu hulgas Kopenhaageni ooperimaja, Saudi Araabia välisministeeriumi hoone ja Taani saatkonna hoone Ar-Riyāḑis, Kopenhaageni IT-ülikooli ja paljude teiste haridusasutuste hooned, muuseumi Ny Carlsberg Glyptotek laienduse, Taani Disainikeskuse hoone.
Aastatel 1958–1996 oli ta kunstiakadeemia arhitektuurikooli professor. Ta õpetas ka muu hulgas Yale'i ja Princetoni ülikoolis.
Kadaka külakool

Kadaka külakool oli külakool Pärnumaal Vändra kihelkonnas.
Kool asutati 1831.
Koolis on õppinud kirjanik Ernst Peterson-Särgava.
Kooli hoone on säilinud ja on arvele võetud kultuurimälestisena.